Pääministeri Juha Sipilä on muuttamassa demokraattisen Suomen pienen piirin osakeyhtiöksi, jossa hän itse käyttää suurta talousvaltaa, kirjoittaa politiikan toimittaja Tommi Parkkonen.

Vake Oy - jota ei pidä sekoittaa vuonna 2014 konkurssiin menneeseen huittislaiseen valaisinfirma Vake Oy:hyn - on vaatimattomalla 2 500 euron osakepääomalla loppukesästä 2016 perustettu yhtiö, joka on Kauppalehden laskelmien mukaan saamassa hallintaansa noin 2,5 miljardin euron varallisuuden.

Eli miljoona kertaa osakepääomansa verran.

Kun kansanedustajat odottelivat joulukuussa talvilomalle pääsyä ja iltapäivälehdet keskittyivät kirjoittamaan jouluaaton säästä, eduskunta hyväksyi melko lailla ilman vastalauseita hallituksen esityksen, joka siirtää - kuten Kauppalehti kuvailee - miljardien eurojen edestä yritysvarallisuutta ja niistä saatavia myyntivoittoja sekä osinkotuloja valtion uuteen kehitysyhtiöön.

Tai no, sentään vasemmistoliitto esitti hylkäämistä.

Se on siis tämä uudempi Vake Oy.

Yli kuukauden talvilomaansa keskittyneiltä kansanedustajilta ja juhannussääennusteita veivanneilta toimittajilta jäi tuolloin tajuamatta fakta, että esitys siirtää aikaisemmin eduskunnan demokraattiseen päätäntävaltaan kuuluneet valtionomaisuusmiljardit yksityisen yrityksen kassaan - jonka perään on jatkossa turha huutaa eduskunnan kyselytunneilla, joilla kansanedustajat kerran viikossa esittävät ajavansa kansalaisten asioita.

Tässä kohtaa täytyy ihailla pääministeri Sipilän pokkaa. Poliitikko, joka on ryvettynyt jääviysepäilyissä ja jonka toimien eettisyyttä laillisuusvalvojat edelleen pohtivat, siirtää silmiään räpäyttämättä miljardien eurojen valtiollisen omaisuuden omaan hallintaansa.

Ja sitten kuuluu se sinällään perusteltu jatkokysymys: ”miten niin siirtää itselleen, sehän on VALTION kehitysyhtiö!”.

///

Perustellaanpa, ja aloitetaan perusfaktoista.

Vake Oy saa hallintaansa isot rahat, jopa valtion mittakaavassa. Kauppalehden laskelmien mukaan valtio sai vuosina 2007-2015 yhtiöistään osinkotuloja sekä pääomanpalautuksia noin 10,5 miljardia euroa ja osakkeiden myyntituloja 4,6 miljardia euroa.

Jatkossa valtioneuvosto eli hallitus saa pohtia, tuloutetaanko noista rahoista kuinka paljon (tai ei lainkaan valtion budjettiin ja niin sanottuun yhteiseen hyvään. Vai käytetäänkö rahat esimerkiksi yksityisen yrittämisen tukemiseen.

Ja tässä kohtaa pääministeri, joka on ollut suunnittelemassa ja hyväksymässä koko kuviota, astuu esiin päätäntävallallaan.

Suomen hallitusta johtava pääministeri, jolle kuuluu myös valtion omistajaohjaus, esittelee jatkossa kaikki Vake Oy:tä koskevat asiat hallitukselle, jota johtaa siis, no, pääministeri. Vake Oy:n myynnit, ostot, sijoitukset, uusien yhtiöiden perustamiset… - näiden esitysten valmisteluvastuu on puolestaan Vake Oy:n hallituksella, jota johtaa valtioneuvoston kanslian valitsema henkilö. Sanoinko jo, että valtioneuvoston kansliaa johtaa pääministeri Juha Sipilä?

Eli nyt vääntöön perinteinen rautalanka: pääministeri Sipilän johtama hallitus nappasi miljardien eurojen talouspäätösvallan pois eduskunnalta, Vake Oy:n hallituksen valitsee pääministeri Sipilän johtama ministerivaliokunta ja valtion omistajaohjauksesta vastaa pääministeri Sipilä.

Aika paljon taloudellista vastuuta ja vallankäyttömahdollisuutta yhdelle ihmiselle - siis pääministeri Sipilälle, jonka taloudellisia jääviyskysymyksiä sekä syytöksiä sukulaisten ja ystävien suosimista pohditaan edelleen valtion ylimmällä laillisuusvalvojatasolla.

///

Alkuun Vake Oy:n hallintaan siirtyy muun muassa sellaisten valtionyhtiöiden kuin Altian, Nesteen, Postin, Vapon ja Arctian osakkeita.

Esimerkiksi Valtiontalouden tarkastusvirasto VTV, Lainsäädännön arviointineuvosto ja Keskuskauppakamari ovat kyseenalaistaneet järjestelyn mielekkyyden. VTV piti lausunnossaan mahdollisena, että uudessa kehitysyhtiössä voi hämärtyä poliittisten tavoitteiden ja omistajaohjauksen vastuusuhteet.

Sipilä puolestaan on perustellut operaatiota ”taseen saamisella töihin”, eli valtion nykyisen omistuksen aktivoimisella.

Ja tässä vaiheessa hieman hitaammatkin kepulaiset ja kokoomuslaiset alkavat naputella palauteviestejä, että on vain hyvä, jos valtion omistamat yritykset kykenevät tekemään nopeita päätöksiä ja reagoimaan ripeästi yritysmaailman muutoksiin - toisin, jos kesä- ja syyslomaansa odottavien kansanedustajien pitäisi pystyä parlamentaarisesti muodostamaan joku kanta valtion talousasioihin.

Perussuomalaiset sen sijaan miettivät vielä hetken, että mitäs se meidän puolue onkaan taas kerran mennyt hallituksessa hyväksymään.

Ketteryys on tietysti hyvä asia. Mutta jos tuo miljardien eurojen arvoinen valtiollinen omaisuus on pitkälti yhden henkilön tai pienen piirin ketterissä käsissä, elämme oligarkkien hallitsemassa banaanivaltiossa, emme läntisessä sivistysdemokratiassa.

Ja pääministeri Sipilällä - sorry, tässä vaiheessa on ihan pakko populistisesti huomauttaa liikemies-Sipilän suomalaisittain suuresta omaisuudesta - on jatkossa suora, henkilökohtainen vaikutusvalta valtion miljardeihin euroihin.

Toisaalta; yrittäjyyteen kannustava ja yrittäjiä taloudellisesti tukeva Sipilä sanoi aikoinaan, että pääministerinä hän aikoo johtaa Suomea kuin yritystä.

Sen lupauksen pitäminen on helpompaa, jos muuttaa demokraattisen Suomen yksityisyritykseksi - Oy Suomi Ab.